**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για τo νομοσχέδιο «Ο περί Διατυπώσεων Υποβολής Δηλώσεων για τα Πλοία κατά τον Κατάπλου ή/και Απόπλου από Λιμένες της Δημοκρατίας (Τροποποιητικός) Νόμος του 2024»**

**Παρόντες:**

Μαρίνος Μουσιούττας, πρόεδρος Βαλεντίνος Φακοντής

Κώστας Κώστα Χρίστος Ορφανίδης

Φωτεινή Tσιρίδου Ηλίας Μυριάνθους

Πρόδρομος Αλαμπρίτης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τέσσερις συνεδρίες της, που πραγματοποιήθηκαν στις 4, 11, 18 και 24 Απριλίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Τμήματος Γεωργίας και των Κτηνιατρικών Υπηρεσιών του Υπουργείου Γεωργίας, Αγροτικής Ανάπτυξης και Περιβάλλοντος, του Υφυπουργείου Ναυτιλίας, της Νομικής Υπηρεσίας της Δημοκρατίας, καθώς και της Αρχής Λιμένων Κύπρου.

Στο στάδιο της συζήτησης του νομοσχεδίου ενώπιον της επιτροπής παρευρέθηκαν επίσης τα μέλη της κ. Δημήτρης Δημητρίου, Γιαννάκης Γαβριήλ, Χρύσανθος Σαββίδης και Σταύρος Παπαδούρης.

Σκοπός του προτεινόμενου νόμου είναι η τροποποίηση του περί Διατυπώσεων Υποβολής Δηλώσεων για τα Πλοία κατά τον Κατάπλου ή/και Απόπλου από Λιμένες της Δημοκρατίας Νόμου, ώστε μεταξύ άλλων στις αρμόδιες αρχές με βάση τον εν λόγω νόμο να προστεθούν και το Τμήμα Γεωργίας και οι Κτηνιατρικές Υπηρεσίες του Υπουργείου Γεωργίας, Αγροτικής Ανάπτυξης και Περιβάλλοντος.

Σύμφωνα με την εισηγητική έκθεση που συνοδεύει το νομοσχέδιο, η πιο πάνω προτεινόμενη ρύθμιση αποτελεί περαιτέρω εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία 2010/65/ΕΕ του Ευρωπαϊκού Κοινοβουλίου και του Συμβουλίου της 20ής Οκτωβρίου 2010 σχετικά με τις διατυπώσεις υποβολής δηλώσεων για τα πλοία κατά τον κατάπλου ή/και απόπλου από λιμένες των κρατών μελών και για την κατάργηση της Οδηγίας 2002/6/ΕΚ».

Στο πλαίσιο της εξέτασης του νομοσχεδίου ενώπιον της επιτροπής ο εκπρόσωπος του Υπουργείου Μεταφορών, Επικοινωνιών και Έργων επισήμανε ότι με την προτεινόμενη ρύθμιση συμπληρώνεται το φάσμα των αρμόδιων αρχών με όλες τις κυβερνητικές υπηρεσίες, το αντικείμενο των οποίων αφορά τους υγειονομικούς ελέγχους. Ως εκ τούτου, όπως συμπλήρωσε, θα καταστεί εφικτό όπως το Τμήμα Γεωργίας και οι Κτηνιατρικές Υπηρεσίες αποκτήσουν απευθείας πρόσβαση στο σχετικό ηλεκτρονικό σύστημα που θα τους επιτρέπει την άμεση ενημέρωση και τη διεξαγωγή με αυτονομία των ελέγχων στα είδη που εμπίπτουν στο πεδίο της αρμοδιότητάς τους. Περαιτέρω, οι ελεγχόμενοι ιδιώτες θα έχουν υποχρέωση να παρουσιάσουν τις σχετικές εισαγωγές τους στους εν λόγω κυβερνητικούς φορείς, εφόσον τους ζητηθεί.

Κατά τη συζήτηση που διεξήχθη την επιτροπή απασχόλησε η υφιστάμενη κατάσταση αναφορικά με τους ελέγχους σε τρόφιμα και κρέατα, αλλά και γενικότερα το διάστημα που μεσολάβησε από τη θέσπιση του υφιστάμενου νόμου μέχρι σήμερα. Συναφώς, οι εκπρόσωποι του Τμήματος Γεωργίας και των Κτηνιατρικών Υπηρεσιών διευκρίνισαν ότι οι έλεγχοι διενεργούνται κανονικά, τονίζοντας ότι για τις εισαγωγές από τρίτες χώρες αυτοί είναι καθολικοί, ενώ από και προς τις χώρες της Ευρωπαϊκής Ένωσης είναι δειγματοληπτικοί. Σύμφωνα με τους ίδιους εκπροσώπους, με το υπό εξέταση νομοσχέδιο γίνεται προσπάθεια να καλυφθεί το κενό που υπάρχει στην υφιστάμενη νομοθεσία, ώστε να δοθεί ευχέρεια στα δύο τμήματα να διασταυρώνουν πληροφορίες αναφορικά με τους ελέγχους που διενεργούν και να στοιχειοθετούν καταγγελίες για τυχόν μη συμμόρφωση.

Το Υφυπουργείο Ναυτιλίας συμφώνησε με τις πρόνοιες του νομοσχεδίου, ωστόσο επισήμανε πως στον υφιστάμενο νόμο απαντά ο όρος «Τμήμα Εμπορικής Ναυτιλίας», ο οποίος θα πρέπει να αντικατασταθεί με τον όρο «Υφυπουργείο Ναυτιλίας», για σκοπούς εναρμόνισης με το υφιστάμενο επικαιροποιημένο νομοθετικό πλαίσιο. Η πιο πάνω εισήγηση διατυπώθηκε και γραπτώς, με ηλεκτρονικό μήνυμα, εκ μέρους του υφυπουργείου προς την επιτροπή, ημερομηνίας 9 Απριλίου 2024.

Συναφώς, η επιτροπή κάλεσε το αρμόδιο υπουργείο όπως σε συνεννόηση με το πιο πάνω υφυπουργείο και τη Νομική Υπηρεσία της Δημοκρατίας, εξετάσουν την υπό αναφορά εισήγηση και επανέλθουν με συμφωνημένο κείμενο από πλευράς της εκτελεστικής εξουσίας. Ως εκ τούτου, το Υπουργείο Μεταφορών, Επικοινωνιών και Έργων σε συνεργασία με τη Νομική Υπηρεσία της Δημοκρατίας υπέβαλε, με επιστολή του γενικού διευθυντή του, ημερομηνίας 17 Απριλίου 2024, αναθεωρημένο κείμενο του νομοσχεδίου στο οποίο υιοθετείται η εισήγηση του Υφυπουργείου Ναυτιλίας.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, διαμόρφωσε τις ακόλουθες θέσεις:

1. Ο πρόεδρος της επιτροπής βουλευτής της Δημοκρατικής Παράταξης-Συνεργασία Δημοκρατικών Δυνάμεων και τα μέλη της βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της βουλευτής της ΕΔΕΚ Σοσιαλιστικό Κόμμα επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της ψήφισης του νομοσχεδίου σε νόμο.

17 Ιουνίου 2024

Αρ. Φακ.: 23.01.065.053-2024

GA/MC/ΑΓ